מיומנות

מְיוּמָּנוּת היא יכולת נרכשת או כישרון לבצע פעולות מסוימות המיועדות להניב תוצר או תוצאה רצויה, באופן יעיל מבחינת משאבי זמן ואנרגיה.

רכישת מיומנות
רכישת מיומנות היא תהליך של למידה המשתמר בזיכרון הפרוצדורלי.
המיומנויות השונות נרכשות לאורך התפתחותו של האדם באופן הדרגתי, מהמיומנויות הפשוטות ועד למורכבות יותר. בדומה לכל תהליך למידה אחר, רכישת מיומנות מושפעת מגורמים כמו יכולות האדם, ההתנסות הקודמת שלו, המוטיבציה ללמידה, תרגול ועוד. אדם אשר רכש מיומנות גבוהה במיוחד בתחום מסוים נקרא אומן בתחום זה.

בחברה המודרנית, מטרת החינוך היא לאפשר לאדם לרכוש את המיומנויות הנדרשות לתפקוד בחיי היום יום, להשתלבות בחברה ולרכישת מקצוע.

 הבחנה בין מיומנות לכישרון 
מיומנות מוגדרת כדבר נרכש על ידי תרגול והתנסות, ואילו כישרון הוא נטייה מולדת שיכולה להקל על רכישת מיומנויות אך אינה מחליפה את הצורך בתרגול

 מיומנות בהיסטוריה 
 שורשי המונח 
המילה "מיומנות" נגזרה מן הצורה "מיומן", שמקורה בלשון חז"ל ומתארת אדם הרגיל או הבקי במלאכה. כך למשל בתלמוד נכתב: "וטובל באצבעו הימנית המיומנת שבימין", ורש"י מפרש: "המיומנת שבימין, אצבע הרגילה למלאכה ולא שאר אצבעות".

האקדמיה ללשון העברית אימצה את המונח "מיומנות" והגדירה אותו "תכוּנוֹת טבעיוֹת וידיעוֹת, המהווֹת את יכוֹלתוֹ של עוֹבד לבצע עבוֹדה כּראוּי" וכן "כושר פעולה, זריזות ויכולת לביצוע פעולות, בעיקר בעבודת כפיים".

בשפות מערביות מופיעים מושגים מקבילים. באנגלית לדוגמה, skill מתאר יכולת יישומית או טכנית שנרכשת באמצעות ניסיון ותרגול, והיא קשורה היסטורית למונחים של “שליטה מעשית” ולהבנה עיונית.

 התפתחות המונח לאורך הזמן 
במהלך ההיסטוריה המושג "מיומנות" עבר שינוי והרחבה. המהפכה התעשייתית במאה ה־19 האיצה את ההתמקדות במיומנויות מקצועיות כחלק מהכשרה לעבודה. במאה ה־20 החלו דיסציפלינות כמו חינוך, פסיכולוגיה וניהול להבחין בין כישרונות מולדים לבין מיומנויות נרכשות

סוגי מיומנות
קיימים מספר סוגים של מיומנויות. ישנן מיומנויות שיכולות להשתייך ליותר מסוג אחד. דוגמאות לסוגי מיומנויות מרכזיים:
 מיומנויות מוטוריות – התפתחות המיומנויות המוטוריות מתחילה בינקות וכוללת את הפיתוח של המוטוריקה הגסה לצורך מיומנויות כגון ישיבה והליכה. רכישה של מיומנויות מוטוריות מתקדמות יותר מתאפשרת בהתאם לשלבי ההתפתחות הגופנית. כמו כן, לחזרתיות ואימון יש חשיבות רבה עבור תהליך הרכישה של המיומנויות המוטוריות. במהלך הילדות מתפתחות מיומנויות מוטוריות עדינות יותר, אשר הולכות ומשתכללות עם ההתבגרות, למשל ציור, כתיבה, הקלדה עיוורת ועוד.
 מיומנויות קוגניטיביות – מתפתחות בהתאם להתפתחות הקוגניטיבית ומתייחסות לשימוש יעיל בתהליכים כמו תפיסה, קשב, זיכרון וכדומה.
 מיומנויות שפתיות – מתפתחות בהתאם לשלבי רכישת השפה ונשענות על ידע שפתי הכולל מודעות פונולוגית, אוצר מילים, תחביר ופרגמטיקה. ההתפתחות החברתית מאפשרת להשתמש במיומנויות השפה לצורכי תקשורת (כמו דיבור).
 יכולות אורייניות – המרה פונמית-גרפמית, קריאה, הבנת הנקרא, כתיבה, הבעה בכתב, אוריינות דיגיטלית ועוד.
 מיומנויות חשיבה – נרכשות במסגרת של ההתפתחות הקוגניטיבית. הן כוללות ייצוג ידע, לוגיקה, יצירתיות, הסקת מסקנות, יכולת הכללה, הפשטה, מטא-קוגניציה ועוד.
 תפקודים ניהוליים – אינהיביציה, ארגון, קבלת החלטות ועוד.
 כישורים חברתיים – מכלול של מיומנות ויכולות התורמים לקשרים בין-אישיים ותקשורת עם אנשים אחרים.
 מיומנויות ניהול עצמי – כישורים אישיים כגון ניהול זמן, ויסות רגשי, משמעת עצמית, מוטיבציה, המסייעים לאדם להתנהל ביעילות ולהתמודד עם אתגרים.

התאמה בין מיומנות לפעולה
האופן בו האדם תופס את רמת הקושי של פעולה מסוימת ביחס למיומנות שלו יכול להשפיע על רגשותיו.
כאשר האתגר שהפעולה מציבה בפני האדם קשה מדי ביחס ליכולתו, נוצרת תחושת תסכול שהופכת לדאגה אשר יכולה להתעצם לתחושת חרדה. לחלופין, במצב שבו יכולת האדם עולה על דרישת הפעילות תתעורר תחושת שעמום מתגברת. עם זאת, כשהאדם מרגיש שמיומנויותיו באות לידי ביטוי מרבי בביצוע הפעילות, הוא נכנס למצב של זרימה.

האופן שבו האדם תופס את היחס בין רמת הקושי ליכולותיו מושפעת בין היתר מההערכה העצמית שלו.

 דעיכת מיומנות 
מיומנות עשויה להידרדר או להיעלם במשך הזמן במידה ואינה מתורגלת, תופעה המוכרת בשם skill decay. מחקר מובהק בתחום מצביע על קשר ישיר בין משך הזמן ללא שימוש במיומנויות לבין רמת ההתנוונות שלהן. בתחומים קריטיים כמו רפואה, תעופה והכשרות צבאיות, הדבר עלול להביא לתוצאות חמורות כגון ביצועים לקויים ואירועים בטיחותיים.

קצב ההתנוונות משתנה בהתאם לאופי המיומנות: מיומנויות מוטוריות בסיסיות, כגון רכיבה על אופניים, נוטות להישמר זמן רב יותר, בעוד מיומנויות מורכבות הדורשות דיוק גבוה או התאמה, כמו ניווט תעופתי בתנאי מזג אוויר קשים, מצריכות תרגול חזרתי לשמירה על רמת מיומנות גבוהה.

 דגשים לשימור מיומנות 
 תרגול תקופתי (refresher training) עשוי להאט את דעיכת המיומנות ואף לשקם אותה לרמתה הקודמת.
 במחקר מטה אנליזה נמצא כי מאפיינים של אימון כמו מרווח בין אימונים, שילוב משימות מגוונות במסגרת האימון, ורמת ההעמקה בתהליך הלמידה משפיעים לטובה על שמירת המיומנות.

 מיומנויות חשובות בעידן הבינה המלאכותית 
ממוזער|184x184px|האדם ובינה מלאכותית.
התפתחות הבינה המלאכותית משנה את הדרישות התעסוקתיות בשוק העבודה, ומובילה להערכה מחודשת של המיומנויות הנדרשות.

על פי דו"ח עתיד התעסוקה של הפורום הכלכלי העולמי לשנת 2025, שהתבסס על סקר בקרב כ־1,000 מעסיקים מ־22 ענפי תעשייה ב־55 מדינות, כ־22% מהמשימות כיום מבוצעות בעיקר על ידי מכונות ואלגוריתמים, ושיעור זה צפוי לעלות לכ־34% עד שנת 2030.

במסגרת הדו"ח, זיהו המעסיקים מיומנויות עיקריות שצפויות להיות קריטיות בשוק העבודה העתידי. האחוזים להלן מייצגים את שיעור המעסיקים שציינו את המיומנות בעלת החשיבות הגבוהה ביותר:

חשיבה אנליטית (69%). חוסן נפשי, גמישות וזריזות (67%). מנהיגות והשפעה חברתית (61%). חשיבה יצירתית (57%). מוטיבציה ומודעות עצמית (52%). אוריינות טכנולוגית (51%). אמפתיה והקשבה פעילה (50%). סקרנות ולמידה מתמשכת (50%). ניהול כישרונות (47%). מוכוונות שירות ושירות לקוחות (47%). בינה מלאכותית וביג דאטה (45%). חשיבה מערכתית (42%). ניהול משאבים ותפעול (41%). קפדנות וירידה לפרטים (37%). בקרת איכות (35%). הוראה והנחיה (26%). רשתות ואבטחת מידע (25%). עיצוב וחוויית משתמש (25%) שליטה במספר שפות (23%). שיווק ומדיה (21%). קריאה, כתיבה ומתמטיקה (21%). אחריות סביבתית (20%). תכנות (17%). מיומנות ידנית, סיבולת ודיוק (14%). אזרחות גלובלית (13%). יכולות עיבוד חושי (6%).

ראו גם
 טכניקה
 תאוריית האינטליגנציות המרובות
 מתמחה

קישורים חיצוניים

 Soft Skills Custom List – מאגר מידע על מיומנויות רכות שמוערכות בשוק העבודה. 
 The Future of Jobs Report 2025 | World Economic Forum – ממצאי אינפוגרפיקה מתומצתים לשוק העבודה העתידי. 
 פרופ' סיגל תפארת, איך ללמד מיומנויות: פרוטוקול מבוסס עדויות
 Skill Decay: The Science and Practice of Mitigating Skill Loss and Enhancing Retention | The Oxford Handbook of Expertise | Oxford Academic 

הערות שוליים

*
קטגוריה:למידה
קטגוריה:ידע